Eksodus 3 vertel vir ons daai geskiedenis. Eksodus 3 praat van die Engel van die Here wat in 'n vlam in die doringbos is. Dan kom Moses nader, die Here sê hy moet sy skoene uittrek want hy is op heilige grond. En dan staan daar dat die Here vir Moses sê : 'Ek is die God van jou voorvaders, die God van Abraham, Isak en Jakob, en dan raak Moses bang.' Daar word in Eksodus 3 hierdie direkte lyn getrek tussen die Here en die Engel van die Here.

In Josua 5 - hoekom is die grond heilig? Want God is daar. Josua is nie in die teenwoordigheid van 'n geskapene nie, maar van die Skepper.

Geliefdes, wat Josua gesien het, is 'n Ou Testamentiese verskyning van die Logos (die Woord). In die volheid van die tyd is die Logos gebore uit 'n vrou, onder die wet, om hulle wat onder die wet is, van die wet te verlos. Kom ons gebruik die woord voorlopig . Dis 'n voorlopige verskyning van God. Sien, ons kry dikwels in die Ou Testament wat daar gepraat word van Die Engel van die Here . Hierdie Engel is nie 'n blote Engel nie, dis 'n verskyning van die tweede persoon van die Drie-eenheid, wat ons ken as die Seun. Vanuit die Nuwe Testament weet ons die Seun is die brugbouer tussen ons en God. Hy bind ons aan die Vader. Die tweede persoon is God, en Hy is ook die weg na God. Dis breek bietjie jou brein ne!

Later in die boek Rigters, sien Simson se ouers die Engel van God. Simson se pa (sy naam was Manoag) vra vir die Engel van God wat is sy naam. Die Engel sê dan : 'Waarom vra jy my Naam? Dit is te wonderlik om uit te spreek.' As gewone engele dienaars van die Here is, net soos ons, hoekom sal sy naam te wonderlik wees om uit te spreek? Later sê Simson se pa en ma vir mekaar: 'Ons gaan verseker sterf, want ons het vir God gesien.'

Die Engel van die Here is die tweede persoon van die Godheid. As jy nog wonder, wil ek vir jou Maleagi 3 lees.

Maleagi 3 is 'n Messiaanse profesie, die voorspel die koms van die Messias. Mal 3 :1 sê: ' Ek gaan nou my boodskapper stuur, Hy sal die pad voor Myuit regmaak, en dan sal die Here na wie julle soek, skielik na sy tempel toe kom.'

Matteus 11 wat ons gelees het afgelope Woensdag met die oordenking, verwys Jesus daarna, en sê dat Johannes die vervulling is van die boodskapper wat die pad sal regmaak. Jesus is die persoon na wie Maleagi verwys as die een wat gaan kom.

Dan gaan Maleagi 3 verder: 'Ja, die Verbondsengel na wie julle met soveel vreugde uitsien, gaan nou kom, sê die Here die Almagtige. Maar wie kan die koms van dié Engel verdra, wie kan standhou wanneer Hy verskyn?'

Jesus is die Engel van die Verbond. Hy is die Engel van die Here. Uiteraard kan mens nie elke engel nou sien as die Seun nie, mens sal na elke teks individueel moet kyk, maar Jakob, Moses, Josua, hulle almal sien die Ou Testamentiese manifestasie van die Seun. Dis die Seun wat kom en vir Josua gaan veg.

- 2. Jesus is heilig

Geliefdes, Jakob smag na die Here, en wanneer hy hom ontmoet, dan is dit 'n stoeigeveg. Job wil met die Here praat, en ontmoet hom in 'n stormwind. Wanneer Josua God ontmoet, ontmoet hy 'n Generaal met 'n ontblote swaard. Nie een van hierdie gee vir ons 'n prentjie van 'n sagte wollerige skoothondjie tipe god nie. 'n Ontmoeting met Hom is nie sommer net 'n gewone ding nie.